Polisielid in verkeersknoop doodgeskiet | Netwerk24
Deur Arisa Janse van Rensburg 24 Maart 2021 12:56
'n Gautengse polisieman is Dinsdagaand doodgeskiet nadat hy en 'n kollega 'n verdagte voertuig in Alexandra, Johannesburg, agternagesit het.
Sers. Moshela Mokgoba, wat aan die Alexandra-polisiekantoor verbonde is, is kort voor 19:00 dood.
Kol. Brenda Muridili, nasionale polisiewoordvoerder, het aan Netwerk24 gesê Mokgoba en sy kollega het 'n Ford Ranger-bakkie agternagesit.
Daar was 'n verkeersknoop en die twee polisielede het na die bakkie gestap. Skote is uit die voertuig gevuur en Mokgoba is getref.
Volgens Muridili weet die polisie reeds aan wie die voertuig behoort en hulle soek nog een verdagte. 'n 72-uur-aktiveringsplan is in werking gestel om die verdagte vas te trek.
Lt.genl. Khehla Sitole, die nasionale polisiekommissaris, het sy medelye teenoor Mokgoba se familie, vriende en kollegas uitgespreek.
Volgens hom sal die polisie die familie in hierdie tyd ondersteun. Kollegas van Mokgoba ontvang ook tans berading.